KIRJALLINEN KYSYMYS P-1262/00

esittäjä(t): Mogens Camre (UEN) komissiolle

(12. huhtikuuta 2000)

Aihe: EU:n jäsenvaltioita vastaan suunnattu mielipidekontrolli

Tanskalaisen päivälehden Berlingske Tidenden 4. huhtikuuta 2000 ilmestyneen numeron mukaan komission jäsen Barnier on keskustellessaan pohjoismaalaisten toimittajien kanssa antanut ymmärtää, että hänellä on valmiina ehdotus EU:n jäsenvaltioita vastaan suunnatun mielipidekontrollin käyttöönottamisesta.

Tästä lehtiartikkelista ilmenee, että komission jäsen tarkoittaa, että voimassa olevaa yhteisön oikeutta, erityisesti perustamissopimuksen 7 artiklaa, joka oikeuttaa käyttämään sanktioita niitä jäsenvaltioita vastaan, jotka rikkovat vakavasti ja jatkuvasti vapauden, kansanvallan ja ihmisoikeuksien kunnioittamisen periaatteita, on liian vaikea soveltaa. Berlingske Tidenden mukaan komission jäsenen mielestä on tarpeen, että komissio tai neuvosto jatkuvasti valvoo demokratian kehittymistä jäsenvaltioissa, jotta, mikäli jonkin jäsenvaltion poliittinen kehitys on komission tai neuvoston mielestä ei-toivottavaa, voidaan nopeasti panna täytäntöön sisäisiä sanktioita tätä valtiota vastaan.

Saatujen tietojen mukaan kyse ei ole siitä, että EU voisi nopeasti panna täytäntöön sanktioita, mikäli maan demokraattisesti valittuun hallitukseen kohdistuu sotilasvallankaappaus tai muuta vastaavaa tällaiset suuntaviivat on jo olemassa vaan siitä, että EU haluaa määrätä, minkälaisia asenteita ja mielipiteitä jäsenvaltioiden kansalaisilla saa olla. Itävaltaa vastaan suunnattujen toimien perusteella tämä on ymmärrettävä siten, että hyväksyttäviä ovat vain sosiaalidemokraattiset, sosialistiset ja niitä myötäilevät mielipiteet.

Näyttää näin ollen siltä, että sellaisille toimille, kuten 14 hallituksen päämiehen Itävaltaa vastaan suuntaamille sanktioille, jotka suunniteltiin neuvostossa, mutta joille ei ole oikeusperustaa nykyisessä yhteisön oikeudessa, on nyt luotava oikeusperusta. On ensisijaisen tärkeää tiedottaa pikaisesti näistä suunnitelmista kansalaisille, koska on selvästi kyse totalitaaristen valtioiden mallin mukaisesta yhdensuuntaistamisesta ja mielipidekontrollista.

Aikooko komissio tiedottaa Euroopan kansalaisille tämän komission jäsen Barnierin valmisteleman ja viimeistään toukokuussa käsiteltävän ehdotuksen sisällöstä?

Romano Prodin komission puolesta antama vastaus

(25. toukokuuta 2000)

Euroopan unionista tehdyn sopimuksen 6 artiklan mukaan unioni perustuu jäsenvaltioille yhteisiin vapauden, kansanvallan, ihmisoikeuksien ja perusvapauksien kunnioittamisen sekä oikeusvaltion periaatteisiin. Unionin toimielimenä komissio pitää erittäin tärkeänä, että näitä perusoikeuksia ja erityisesti yleissopimuksessa ihmisoikeuksien ja perusvapauksien suojaamiseksi (Euroopan ihmisoikeussopimus) vahvistettua sanan- ja ajatuksenvapautta kunnioitetaan. Euroopan unionin perusoikeuskirja on parhaillaan valmisteilla Kölnissä ja Tampereella kokoontuneen Eurooppa-neuvoston päätösten mukaisesti, ja siinä sinetöidään unionin pyrkimykset näiden oikeuksien puolustamiseen.

Euroopan unionista tehdyn sopimuksen 7 artiklassa otetaan käyttöön menettely, joka antaa unionille mahdollisuuden pidättää tietyt jäsenvaltiolle kuuluvat oikeudet, jos kyseinen jäsenvaltio on rikkonut vakavasti ja jatkuvasti sopimuksen 6 artiklassa mainittuja periaatteita. Käynnissä olevan toimielinten uudistamista käsittelevän hallitustenvälisen konferenssin neuvotteluryhmässä eräät valtuuskunnat ovat ottaneet esille kysymyksen siitä, olisiko aiheellista sisällyttää sopimukseen erityinen varo- tai valvontajärjestelmä näiden periaatteiden mahdollisten rikkomisten varalta. Tällaisen järjestelmän tavoitteena olisi unionin perusarvoihin liittyvän julkisen keskustelun ja mielipiteidenvaihdon edistäminen eikä suinkaan kuten arvoisa parlamentin jäsen pelkää mielipidekontrollin käyttöönottaminen. Komissio, joka osallistuu hallitustenvälisen konferenssin työskentelyyn, on jo käynyt asiasta alustavia sisäisiä keskusteluja vahvistamatta kuitenkaan vielä lopullista kantaansa.